title: Regulamentul de punere în aplicare (UE) 2020/882 al Comisiei din 25 iunie 2020 de acceptare a unei cereri de acordare a tratamentului de nou producător-exportator cu privire la măsurile antidumping definitive instituite la importurile de articole de masă și articole de bucătărie din ceramică originare din Republica Populară Chineză prin Regulamentul de punere în aplicare (UE) 2019/1198

text:
                  26.6.2020

                  RO

                  Jurnalul Oficial al Uniunii Europene

                  L 203/68

         REGULAMENTUL DE PUNERE ÎN APLICARE (UE) 2020/882 AL COMISIEI
         din 25 iunie 2020
         de acceptare a unei cereri de acordare a tratamentului de nou producător-exportator cu privire la măsurile antidumping definitive instituite la importurile de articole de masă și articole de bucătărie din ceramică originare din Republica Populară Chineză prin Regulamentul de punere în aplicare (UE) 2019/1198
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) (denumit în continuare „regulamentul de bază”),
         având în vedere Regulamentul de punere în aplicare (UE) 2019/1198 al Comisiei din 12 iulie 2019 de instituire a unei taxe antidumping definitive la importurile de articole de masă și articole de bucătărie din ceramică originare din Republica Populară Chineză în urma unei reexaminări efectuate în perspectiva expirării măsurilor în temeiul articolului 11 alineatul (2) din Regulamentul (UE) 2016/1036 (denumit în continuare „regulamentul inițial”) (2), în special articolul 2,
         întrucât:
         A.   MĂSURI ÎN VIGOARE

                     (1)

                     La 13 mai 2013, Consiliul a instituit o taxă antidumping definitivă asupra importurilor în Uniune de articole de masă și articole de bucătărie din ceramică (denumite în continuare „produsul în cauză”) originare din Republica Populară Chineză (denumită în continuare „RPC”), prin Regulamentul de punere în aplicare (UE) nr. 412/2013 al Consiliului (3).

                     (2)

                     La 12 iulie 2019, în urma unei reexaminări în perspectiva expirării măsurilor în temeiul articolului 11 alineatul (2) din regulamentul de bază, Comisia a prelungit măsurile cu încă cinci ani prin Regulamentul de punere în aplicare (UE) 2019/1198.

                     (3)

                     La 28 noiembrie 2019, în urma unei anchete anticircumvenție, în conformitate cu articolul 13 alineatul (3) și articolul 14 alineatul (5) din regulamentul de bază, Comisia a modificat Regulamentul (UE) 2019/1198 prin Regulamentul de punere în aplicare (UE) 2019/2131 al Comisiei (4).

                     (4)

                     Pentru examinarea producătorilor-exportatori din RPC în cadrul anchetei inițiale s-a aplicat eșantionarea, în conformitate cu articolul 17 din regulamentul de bază

                     (5)

                     Pentru producătorii-exportatori incluși în eșantion, Comisia a instituit niveluri individuale ale taxei antidumping cuprinse între 13,1 % și 23,4 % la importurile de produs în cauză. Pentru producătorii-exportatori cooperanți care nu au fost incluși în eșantion, a fost instituit un nivel al taxei de 17,9 %. Producătorii-exportatori care au cooperat și care nu au fost incluși în eșantion sunt enumerați în anexa I la Regulamentul (UE) 2019/2131. În plus, la nivelul întregii țări a fost instituit un nivel al taxei de 36,1 % la importurile de produs în cauză efectuate de societățile din RPC care fie nu s-au făcut cunoscute, fie nu au cooperat la anchetă.

                     (6)

                     În conformitate cu articolul 2 din regulamentul inițial, Comisia poate modifica anexa I la regulamentul respectiv, acordând unui nou producător-exportator nivelul taxei aplicabile societăților cooperante neincluse în eșantion sau cărora nu li s-a acordat tratament individual, și anume nivelul taxei medii ponderate de 17,9 %, oricărui nou producător-exportator din RPC care îi furnizează Comisiei suficiente elemente de probă care să ateste că:

                                 (a)

                                 nu a exportat produsul în cauză către Uniune în cursul perioadei de anchetă pe baza căreia s-au instituit măsurile, și anume perioada de anchetă cuprinsă între 1 ianuarie 2011 și 31 decembrie 2011 (denumită în continuare „perioada anchetei inițiale”);

                                 (b)

                                 nu este afiliat niciunui exportator sau producător din RPC care face obiectul măsurilor antidumping instituite prin regulamentul inițial; precum și

                                 (c)

                                 a exportat efectiv în Uniune produsul în cauză după încheierea perioadei anchetei inițiale sau și-a asumat o obligație contractuală irevocabilă de a exporta o cantitate importantă în Uniune.

               B.   CEREREA DE ACORDARE A TRATAMENTULUI DE NOU PRODUCĂTOR-EXPORTATOR

                     (7)

                     Societatea comercială Hunan Huazhi Ceramic Co., Ltd. („Huazhi” sau „solicitantul”) a depus o cerere către Comisie pentru a i se acorda tratament de nou producător-exportator („TNPE”) și, prin urmare, pentru a i se aplica nivelul taxei aplicabile societăților cooperante din RPC care nu au fost incluse în eșantion, și anume 17,9 %. Solicitantul a susținut că îndeplinește toate cele trei condiții prevăzute la articolul 2 din regulamentul inițial.

                     (8)

                     Pentru a stabili dacă solicitantul îndeplinește condițiile pentru acordarea TNPE, în conformitate cu articolul 2 din regulamentul inițial („condițiile TNPE”), Comisia a trimis mai întâi un chestionar solicitantului, cerând dovezi din care să reiasă că îndeplinește condițiile TNPE.

                     (9)

                     Ca urmare a analizării răspunsurilor la chestionar, Comisia a solicitat informații și documente justificative suplimentare, care au fost furnizate de solicitant.

                     (10)

                     Comisia a căutat să verifice toate informațiile pe care le-a considerat necesare, pentru a stabili dacă solicitantul întrunește condițiile TNPE. În acest scop, Comisia a analizat dovezile prezentate de solicitant în răspunsul său la chestionar, prin consultarea mai multor baze de date online, printre care Orbis (5) și Qichacha (6), precum și prin verificarea încrucișată a informațiilor furnizate de societatea comercială cu informațiile transmise în cazuri anterioare. În paralel, Comisia a informat, de asemenea, industria din Uniune cu privire la cererea solicitantului și a invitat-o să prezinte eventuale observații, dacă este necesar. Nu s-au primit observații din partea industriei din Uniune.

               C.   ANALIZAREA CERERII

                     (11)

                     În ceea ce privește condiția prevăzută la articolul 2 litera (a) din regulamentul inițial, ca solicitantul să nu fi exportat produsul în cauză în Uniune în cursul perioadei de anchetă pe baza căreia s-au instituit măsurile, și anume de la 1 ianuarie 2011 până la 31 decembrie 2011 (denumită în continuare „perioada anchetei inițiale”), Comisia a stabilit că solicitantul nu exista în calitate de societate comercială în acel moment. Statutul societății Huazhi datează din octombrie 2013, iar licența sa comercială datează din noiembrie 2013. Prin urmare, solicitantul nu ar fi putut exporta produsul în cauză către Uniune în timpul perioadei de anchetă și, astfel, îndeplinește această condiție.

                     (12)

                     În ceea ce privește condiția prevăzută la articolul 2 litera (b) din regulamentul inițial, ca solicitantul să nu fie afiliat niciunui exportator sau producător care face obiectul măsurilor antidumping instituite prin regulamentul inițial, Comisia a stabilit că cei doi acționari ai Huazhi nu dețineau acțiuni în alte societăți comerciale. Cu toate că printre principalii clienți ai Huazhi se număra un producător chinez de produs în cauză care face obiectul măsurilor antidumping, între aceștia doi nu s-a identificat nicio afiliere, în sensul Regulamentului (UE) 2015/2447 al Comisiei (7). Prin urmare, solicitantul îndeplinește această condiție.

                     (13)

                     În ceea ce privește condiția prevăzută la articolul 2 litera (c) din regulamentul inițial, ca solicitantul să fi exportat efectiv în Uniune produsul în cauză după perioada anchetei inițiale sau să-și fi asumat o obligație contractuală irevocabilă de a exporta o cantitate importantă în Uniune, Comisia a stabilit că solicitantul a exportat în Uniune în 2019, prin urmare, după perioada anchetei inițiale. Solicitantul a prezentat facturi, o listă de colisaj, un conosament și o chitanță de plată pentru un ordin emis în 2019 de o societate din Franța. Prin urmare, solicitantul îndeplinește această condiție.

                     (14)

                     În consecință, solicitantul îndeplinește toate cele trei condiții pentru a i se acorda TNPE, astfel cum se prevede la articolul 2 din regulamentul inițial, iar cererea ar trebui, prin urmare, să fie acceptată. În consecință, solicitantul ar trebui să facă obiectul unei taxe antidumping de 17,9 % pentru societățile care au cooperat, dar care nu au fost incluse în eșantionul anchetei inițiale.

               D.   PREZENTAREA INFORMAȚIILOR

                     (15)

                     Solicitantul și industria din Uniune au fost informați cu privire la faptele și considerentele esențiale pe baza cărora s-a considerat adecvat să se acorde taxa antidumping aplicabilă societăților cooperante care nu au fost incluse în eșantionul anchetei inițiale societății Hunan Huazhi Ceramic Co., Ltd. („Huazhi”).

                     (16)

                     Părților li s-a acordat posibilitatea de a prezenta observații. Nu s-au primit observații.

                     (17)

                     Prezentul regulament este conform cu avizul comitetului instituit prin articolul 15 alineatul (1) din regulamentul de bază,

               ADOPTĂ PREZENTUL REGULAMENT:

            Articolul 1
            Următoarea societate este adăugată pe lista societăților cooperante neincluse în eșantion din Regulamentul de punere în aplicare (UE) 2019/1198 și, în special, în anexa I la Regulamentul (UE) 2019/1198:

                        Societate

                        Cod adițional
                        TARIC

                        Hunan Huazhi Ceramic Co., Ltd.

                        C550

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 iunie 2020.

                  Pentru Comisie

                  Președintele

               Ursula VON DER LEYEN

            (1)  JO L 176, 30.6.2016, p. 21.

            (2)  JO L 189, 15.7.2019, p. 8.

            (3)  Regulamentul de punere în aplicare (UE) nr. 412/2013 al Consiliului din 13 mai 2013 de instituire a unei taxe antidumping definitive și de percepere definitivă a taxei provizorii instituite la importurile de articole de masă și articole de bucătărie din ceramică originare din Republica Populară Chineză (JO L 131, 15.5.2013, p. 1).

            (4)  Regulamentul de punere în aplicare (UE) 2019/2131 al Comisiei din 28 noiembrie 2019 de modificare a Regulamentului de punere în aplicare (UE) 2019/1198 de instituire a unei taxe antidumping definitive la importurile de articole de masă și articole de bucătărie din ceramică originare din Republica Populară Chineză, în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (UE) 2016/1036 al Parlamentului European și al Consiliului (JO L 321, 12.12.2019, p. 139).

            (5)  Orbis este un furnizor de date la nivel mondial în materie de informații corporative care acoperă peste 220 de milioane de societăți din întreaga lume. Acesta oferă, în principal, informații standardizate privind societăți private și structuri corporative.

            (6)  Qichacha este o bază de date privată, cu scop lucrativ, cu capital chinezesc, care furnizează consumatorilor/profesioniștilor date comerciale, informații privind creditele și analize privind întreprinderi private și publice cu sediul în China.

            (7)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558). Articolul 127 prevede că două persoane sunt considerate a fi afiliate dacă este îndeplinită una dintre următoarele condiții: (a) una dintre ele face parte din conducerea sau consiliul de administrație al întreprinderii celeilalte persoane; (b) au calitatea juridică de asociați; (c) una este angajatorul celeilalte; (d) o terță parte posedă, controlează sau deține direct sau indirect 5 % sau mai mult din acțiunile sau părțile emise cu drept de vot de ambele persoane; (e) una dintre ele o controlează pe cealaltă în mod direct sau indirect; (f) ambele sunt controlate în mod direct sau indirect de către o terță persoană; (g) împreună, acestea controlează direct sau indirect o terță persoană; sau (h) sunt membre ale aceleiași familii. Persoanele care sunt asociate în afaceri în sensul că una dintre ele este agentul, distribuitorul sau concesionarul exclusiv al celeilalte, indiferent de denumirea utilizată, sunt considerate afiliate numai dacă se încadrează într-unul din criteriile de la alineatul (1).


title: Regulamentul de punere în aplicare (UE) 2020/897 al Consiliului din 29 iunie 2020 privind punerea în aplicare a Regulamentului (UE) 2017/2063 privind măsuri restrictive având în vedere situația din Venezuela

text:
                  29.6.2020

                  RO

                  Jurnalul Oficial al Uniunii Europene

                  LI 205/1

         REGULAMENTUL DE PUNERE ÎN APLICARE (UE) 2020/897 AL CONSILIULUI
         din 29 iunie 2020
         privind punerea în aplicare a Regulamentului (UE) 2017/2063 privind măsuri restrictive având în vedere situația din Venezuela
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/2063 al Consiliului din 13 noiembrie 2017 privind măsuri restrictive având în vedere situația din Venezuela (1), în special articolul 17 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 13 noiembrie 2017, Consiliul a adoptat Regulamentul (UE) 2017/2063.

                     (2)

                     La 21 decembrie 2019, Înaltul Reprezentant al Uniunii pentru afaceri externe și politica de securitate (denumit în continuare „Înaltul Reprezentant”) a emis o declarație în numele Uniunii, în care se menționa că decizia Curții Supreme a Venezuelei și a Adunării Constituante nerecunoscute de a ridica imunitatea parlamentară acordată constituțional a patru membri ai Adunării Naționale reprezintă o încălcare gravă a dispozițiilor constituționale, a statului de drept și a principiului democratic al separării puterilor. Declarația a precizat că Uniunea va continua să monitorizeze situația și a subliniat că Uniunea este pregătită să își utilizeze instrumentele disponibile pentru a promova democrația, statul de drept și drepturile omului, inclusiv măsuri specifice care nu dăunează poporului venezuelean.

                     (3)

                     La 9 ianuarie 2020, Înaltul Reprezentant a emis o declarație în numele Uniunii, prin care a precizat că recentele acte împotriva singurului organism ales în mod democratic din Venezuela, Adunarea Națională, și împotriva multora dintre membrii săi, inclusiv a președintelui Adunării Naționale, au agravat și mai mult criza din Venezuela, precum și că încercările de a bloca cu forța un proces legitim de alegere a Consiliului de administrație al Adunării Naționale la 5 ianuarie 2020 și utilizarea forței împotriva președintelui acesteia și a mai multor legislatori pentru a împiedica accesul acestora la Adunarea Națională sunt absolut inacceptabile. Declarația respectivă a indicat, de asemenea, că sesiunea de votare care a condus la așa-zisa „alegere” a lui Luis Parra nu a fost legitimă, deoarece nu a respectat procedurile prevăzute de lege și nici principiile constituționale democratice, și că membrii Adunării Naționale trebuie să își poată exercita mandatul parlamentar, astfel cum a fost primit de la poporul venezuelean, fără nicio formă de intimidare sau de represalii. În plus, având în vedere aceste acte și decizii grave care subminează democrația, statul de drept și drepturile omului, declarația a subliniat angajamentul Uniunii de a începe lucrările pentru aplicarea unor măsuri specifice împotriva persoanelor implicate în încălcarea principiilor și drepturilor respective.

                     (4)

                     La 4 iunie 2020, Înaltul Reprezentant a emis o declarație în numele Uniunii cu privire la ultimele evoluții din Venezuela, inclusiv decizia Curții Supreme din Venezuela din 26 mai 2020 de confirmare a lui Luis Parra în calitatea de președinte al Adunării Naționale. Declarația respectivă a subliniat faptul că Uniunea consideră că sesiunea de votare care a condus la așa-zisa „alegere” a lui Luis Parra nu a fost legitimă, deoarece nu a respectat procedura prevăzută de lege și nici principiile constituționale democratice. Declarația respectivă afirmă totodată că cele mai recente evoluții au adâncit și mai mult criza instituțională și politică de durată din Venezuela și au redus spațiul democratic și constituțional din țară. Declarația respectivă a reiterat poziția Uniunii conform căreia doar un proces politic veritabil și cuprinzător poate reprezenta o cale sustenabilă de ieșire a Venezuelei din criză și a subliniat faptul că Uniunea respinge toate tipurile de violență, inclusiv orice incursiune militară sau violentă în țară. În acest context, Uniunea a luat act de faptul că acordul recent dintre actorii naționali cu privire la ajutorul umanitar este un pas înainte și a subliniat necesitatea ca toate părțile să lucreze împreună și în mod constructiv în vederea atenuării suferinței dramatice a poporului venezuelean, care este agravată de pandemia de COVID-19.

                     (5)

                     În acest context și având în vedere situația gravă persistentă din Venezuela, 11 persoane ar trebui incluse pe lista persoanelor fizice și juridice, a entităților și a organismelor cărora li se aplică măsurile restrictive, astfel cum figurează în anexa IV la Regulamentul (UE) 2017/2063.

                     (6)

                     Prin urmare, anexa IV la Regulamentul (UE) 2017/2063 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa IV la Regulamentul (UE) 2017/2063 se modifică în conformitate cu anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 29 iunie 2020.

                  Pentru Consiliu

                  Președintele

               A. METELKO-ZGOMBIĆ

            (1)  JO L 295, 14.11.2017, p. 21.

            ANEXĂ
            În anexa IV la Regulamentul (UE) 2017/2063 se adaugă următoarele rubrici la lista persoanelor fizice și juridice, a entităților și a organismelor:

                           Numele

                           Informații de identificare

                           Expunere de motive

                           Data includerii pe listă

                           „26.

                           José Adelino Ornelas Ferreira
                           Pseudonim: Ornella Ferreira/Ornellas Ferreira

                           Data nașterii: 14 decembrie 1964
                           Locul nașterii: Caracas, Distrito Capital, Venezuela
                           Numărul documentului de identitate: V-7087964
                           Sexul: masculin

                           Secretar general al Consiliului Național de Apărare începând cu 26 iulie 2019 și fost comandant al Regiunii Strategice de Apărare Integrală – Capitala Națională (REDI Capital), fost șef al Statului-Major și fost comandant adjunct al Comandamentului operațional și strategic al Forțelor Armate Naționale Bolivariene ale Venezuelei (CEOFANB). În aceste funcții, a sprijinit și a facilitat acțiunile și politicile guvernului Venezuelei, care au subminat democrația și statul de drept în Venezuela. Responsabil de încălcări grave ale drepturilor omului și de reprimarea societății civile și a opoziției democratice din Venezuela, inclusiv prin obstrucționarea acordării de ajutor umanitar și prin utilizarea excesivă a forței de către membri ai Forțelor Armate Naționale Bolivariene (FANB) și de către forțe subordonate aflate sub comanda sa, inclusiv Regiunea Strategică de Apărare Integrală (REDI), Zona Operațională de Apărare Integrală (ZODI) și Garda Națională Bolivariană.

                           29.6.2020

                           27.

                           Gladys del Valle Requena

                           Data nașterii: 9 noiembrie 1952
                           Locul nașterii: Puerto Santo, Sucre, Venezuela
                           Numărul documentului de identitate: V-4114842
                           Sexul: feminin

                           Membră și, din 26 octombrie 2018, vicepreședinta secundă a Adunării Naționale Constituante (ANC) nerecunoscute. În rolul său de lider în cadrul ANC nerecunoscute, aceasta a subminat democrația și statul de drept în Venezuela, inclusiv prin semnarea decretului care a ridicat imunitatea parlamentară a președintelui Adunării Naționale a Venezuelei, Juan Guaidó.

                           29.6.2020

                           28.

                           Tania Valentina Diaz González

                           Data nașterii: 18 iunie 1963
                           Locul nașterii: Caracas, Distrito Capital, Venezuela
                           Numărul documentului de identitate: V-6432672
                           Sexul: feminin

                           Membră și, din 4 ianuarie 2018, prim-vicepreședintă a ANC nerecunoscute. În rolul său de lider în cadrul Adunării Naționale Constituante (ANC) nerecunoscute, aceasta a subminat democrația și statul de drept în Venezuela, inclusiv prin semnarea decretului care a ridicat imunitatea parlamentară a președintelui Adunării Naționale a Venezuelei, Juan Guaidó.

                           29.6.2020

                           29.

                           Elvis Eduardo Hidrobo Amoroso

                           Data nașterii: 4 august 1963
                           Locul nașterii: Caracas, Distrito Capital, Venezuela
                           Numărul documentului de identitate: V-7659695
                           Sexul: masculin

                           Inspector general din 23 octombrie 2018 și fost prim-vicepreședinte și vicepreședinte secund al Adunării Naționale Constituante (ANC) nerecunoscute. Acțiunile sale au subminat democrația și statul de drept în Venezuela, inclusiv prin conducerea ANC nerecunoscute, semnarea «Legii împotriva urii», justificarea îndepărtării unui guvernator al opoziției ales în mod legal și interdicția pentru Juan Guaidó de a candida pentru orice funcție publică.

                           29.6.2020

                           30.

                           Juan José Mendoza Jover

                           Data nașterii: 11 martie 1969
                           Locul nașterii: Trujillo, Venezuela
                           Adresă: Arnoldo Gabaldon, Candelaria, Edo. Trujillo
                           Numărul documentului de identitate: V-9499372
                           Sexul: masculin

                           Vicepreședinte secund al Curții Supreme de Justiție din Venezuela [Tribunal Supremo de Justicia (TSJ)] și președinte al Camerei Constituționale a TSJ din 24 februarie 2017. Acțiunile sale au subminat democrația și statul de drept în Venezuela, inclusiv printr‐o serie de hotărâri judecătorești din ultimii doi ani care au limitat sau au subminat competențele constituționale ale organismului legislativ al Venezuelei ales în mod democratic, Adunarea Națională.

                           29.6.2020

                           31.

                           Jorge Elieser Marquez Monsalve

                           Data nașterii: 20 februarie 1971
                           Locul nașterii: Caracas, Venezuela
                           Numărul documentului de identitate: V-8714253
                           Sexul: masculin

                           Director general al Comisiei naționale de telecomunicații (CONATEL) din 7 august 2017. Acțiunile sale au subminat democrația și statul de drept în Venezuela, inclusiv prin restricționarea gravă a dreptului la presă liberă, a libertății de exprimare și a dreptului la informare ale poporului venezuelean. A folosit competențele speciale ale CONATEL pentru a reduce la tăcere criticile și disidenții prin blocarea, filtrarea și obstrucționarea site-urilor de internet, precum și prin revocarea licențelor existente pentru posturile de radio și de televiziune și prin refuzul de a acorda licențe noi pentru posturi de radio și de televiziune.

                           29.6.2020

                           32.

                           Farik Karin Mora Salcedo

                           Numărul documentului de identitate: V-8608523
                           Sexul: masculin

                           Procuror pe lângă Tribunalul Special de Primă Instanță din Venezuela, cu un birou în cadrul Direcției Generale de Contrainformații Militare [Dirección General de Contrainteligencia Militar (DGCIM)]. Acțiunile sale au subminat democrația și statul de drept în Venezuela, inclusiv prin inițierea unor urmăriri penale motivate politic, care au condus la detenția arbitrară a unor membri ai Adunării Naționale și a altor funcționari care se opun regimului Maduro.

                           29.6.2020

                           33.

                           Dinorah Yoselin Bustamante Puerta

                           Data nașterii: 14 ianuarie 1975
                           Numărul documentului de identitate: V-10002096
                           Sexul: feminin

                           Procuroare pe lângă Tribunalul Special de Primă Instanță din Venezuela, cu un birou în cadrul Direcției Generale de Contrainformații militare [Dirección General de Contrainteligencia Militar (DGCIM)]. Acțiunile sale au subminat democrația și statul de drept în Venezuela, inclusiv prin inițierea unor urmăriri penale motivate politic, care au condus la detenția arbitrară a unor membri ai Adunării Naționale și a altor funcționari care se opun regimului Maduro.

                           29.6.2020

                           34.

                           Luis Eduardo Parra Rivero

                           Data nașterii: 7 iulie 1978
                           Numărul documentului de identitate: V-14211633
                           Sexul: masculin

                           Membru al Adunării Naționale și președinte, ales în mod ilegitim, al acesteia. În calitatea de membru al Adunării Naționale, a organizat alegerea sa în funcția de președinte al Adunării Naționale la 5 ianuarie 2020, subminând astfel democrația și statul de drept în Venezuela. Alegerile au avut loc în timp ce accesul mai multor parlamentari în incinta Adunării Naționale a fost blocat de poliția militară și fără să fie întrunit cvorumul. Prin urmare, membrii opoziției au trebuit să se organizeze în afara incintei Adunării Naționale pentru a-l realege pe Juan Guaidó în funcția de președinte al acesteia. La puțin timp după alegerea trucată a lui Parra, cu sprijinul partidului politic al regimului (PSUV), Parra a fost salutat de Maduro și de Adunarea Națională Constituantă (ANC) nerecunoscută.

                           29.6.2020

                           35.

                           Franklyn Leonardo Duarte

                           Data nașterii: 15 mai 1977
                           Numărul documentului de identitate: V-3304045

                           Membru al Adunării Naționale și prim-vicepreședinte, ales în mod ilegitim, al acesteia. În calitatea de membru al Adunării Naționale, a organizat alegerea sa în funcția de prim-vicepreședinte al Adunării Naționale la 5 ianuarie 2020, subminând astfel democrația și statul de drept în Venezuela. Alegerile au avut loc în timp ce accesul mai multor parlamentari în incinta Adunării Naționale a fost blocat de poliția militară și fără să fie întrunit cvorumul. Prin urmare, a membrii opoziției au trebuit să se organizeze în afara incintei Adunării Naționale pentru a-l realege pe Juan Guaidó în funcția de președinte al acesteia. La puțin timp după alegerea trucată a lui Duarte, cu sprijinul partidului politic al regimului (PSUV), alegerea Consiliului director al Adunării Naționale a fost salutată de Maduro și de Adunarea Națională Constituantă (ANC) nerecunoscută.

                           29.6.2020

                           36.

                           Jose Gregorio Noriega Figueroa

                           Data nașterii: 21 februarie 1969
                           Numărul documentului de identitate: V-8348784
                           Sexul: masculin

                           Membru al Adunării Naționale și vicepreședinte secund, ales în mod ilegitim, al acesteia. În calitatea de membru al Adunării Naționale, a organizat alegerea sa în funcția de vicepreședinte secund al Adunării Naționale la 5 ianuarie 2020, subminând astfel democrația și statul de drept în Venezuela. Alegerile au avut loc în timp ce accesul mai multor parlamentari în incinta Adunării Naționale a fost blocat de poliția militară și fără să fie întrunit cvorumul. Prin urmare, membrii opoziției au trebuit să se organizeze în afara incintei Adunării Naționale pentru a-l realege pe Juan Guaidó în funcția de președinte al acesteia. La puțin timp după alegerea trucată a lui Noriega, cu sprijinul partidului politic al regimului (PSUV), alegerea Consiliului director al Adunării Naționale a fost salutată de Maduro și de Adunarea Națională Constituantă (ANC) nerecunoscută.

                           29.6.2020”


title: Regulamentul de punere în aplicare (UE) 2020/890 al Comisiei din 23 iunie 2020 de înregistrare a unei denumiri în Registrul denumirilor de origine protejate și al indicațiilor geografice protejate [„Mele del Trentino” (IGP)]

text:
                  30.6.2020

                  RO

                  Jurnalul Oficial al Uniunii Europene

                  L 206/1

         REGULAMENTUL DE PUNERE ÎN APLICARE (UE) 2020/890 AL COMISIEI
         din 23 iunie 2020
         de înregistrare a unei denumiri în Registrul denumirilor de origine protejate și al indicațiilor geografice protejate [„Mele del Trentino” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Mele del Trentino”, depusă de Italia, a fost publicată în Jurnalul Oficial al Uniunii Europene (2).

                     (2)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Mele del Trentino” trebuie, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Mele del Trentino” (IGP).
            Denumirea menționată la primul paragraf identifică un produs din clasa 1.6, Fructe, legume și cereale, proaspete sau prelucrate, din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 iunie 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  JO C 72, 5.3.2020, p. 14.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2020/891 al Comisiei din 26 iunie 2020 de modificare a Regulamentului de punere în aplicare (UE) nr. 447/2014 în ceea ce privește dispozițiile specifice de aliniere a dispozițiilor pentru punerea în aplicare a programelor de cooperare transfrontalieră finanțate în cadrul instrumentului de asistență pentru preaderare (IPA), cu măsuri specifice ca răspuns la pandemia de COVID-19

text:
                  30.6.2020

                  RO

                  Jurnalul Oficial al Uniunii Europene

                  L 206/3

         REGULAMENTUL DE PUNERE ÎN APLICARE (UE) 2020/891 AL COMISIEI
         din 26 iunie 2020
         de modificare a Regulamentului de punere în aplicare (UE) nr. 447/2014 în ceea ce privește dispozițiile specifice de aliniere a dispozițiilor pentru punerea în aplicare a programelor de cooperare transfrontalieră finanțate în cadrul instrumentului de asistență pentru preaderare (IPA), cu măsuri specifice ca răspuns la pandemia de COVID-19
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 231/2014 al Parlamentului European și al Consiliului din 11 martie 2014 de instituire a unui instrument de asistență pentru preaderare (IPA II) (1), în special articolul 12,
         întrucât:

                     (1)

                     În conformitate cu articolul 33 din Regulamentul de punere în aplicare (UE) nr. 447/2014 al Comisiei (2), se aplică normele aplicabile obiectivului de cooperare teritorială europeană (CTE) prevăzut în Regulamentele (UE) nr. 1303/2013 (3) și (UE) nr. 1299/2013 (4) ale Parlamentului European și ale Consiliului.

                     (2)

                     Punerea în aplicare a programelor de cooperare transfrontalieră, atât în cadrul Instrumentului de asistență pentru preaderare (IPA II), cât și în cadrul CTE, a fost afectată de consecințele pandemiei de COVID-19 într-un mod fără precedent. Acest fapt a creat o situație excepțională care trebuie abordată prin măsuri specifice. Măsurile respective trebuie să permită programelor de cooperare transfrontalieră din cadrul IPA II să contribuie la satisfacerea în mod flexibil și eficient a nevoilor care apar rapid în sectoarele cele mai expuse, cum ar fi asistența medicală, întreprinderile, inclusiv întreprinderile mici și mijlocii și piața forței de muncă, consolidând astfel redresarea socioeconomică în domeniile care fac obiectul programelor.

                     (3)

                     Măsurile specifice introduse prin Regulamentele (UE) 2020/460 (5) și (UE) 2020/558 (6) ale Parlamentului European și ale Consiliului se aplică programelor de cooperare transfrontalieră din cadrul CTE și programelor de cooperare transfrontalieră din cadrul IPA II, în măsura în care articolele 33-48 din Regulamentul de punere în aplicare (UE) nr. 447/2014 se referă la dispoziții modificate prin Regulamentele (UE) 2020/460 și (UE) 2020/558. Cu toate acestea, este oportun să se modifice, de asemenea, anumite dispoziții din Regulamentul de punere în aplicare (UE) nr. 447/2014 care nu fac obiectul respectivelor măsuri specifice.

                     (4)

                     Pentru a reduce sarcina suportată de bugetele publice pentru a răspunde la pandemia de COVID-19, statelor membre trebuie să li se acorde posibilitatea excepțională de a solicita o rată de cofinanțare de 100 % care să fie aplicată pentru anul contabil 2020-2021, în funcție de creditele bugetare și sub rezerva finanțării disponibile.

                     (5)

                     Pentru a asigura o mai mare flexibilitate a reacției la pandemia de COVID-19, statelor membre trebuie să li se acorde o mai mare flexibilitate în ceea ce privește punerea în aplicare a programului, iar, pentru modificarea programelor operaționale, trebuie să se prevadă o procedură simplificată, care să nu necesite o decizie a Comisiei. Trebuie precizate informațiile care urmează să fie transmise Comisiei cu privire la astfel de modificări.

                     (6)

                     Având în vedere caracterul urgent al situației legate de pandemia de COVID-19, este oportun să se permită aplicarea promptă a măsurilor prevăzute în prezentul regulament, care trebuie, prin urmare, să intre în vigoare în ziua următoare datei publicării în Jurnalul Oficial al Uniunii Europene.

                     (7)

                     Prin urmare, Regulamentul de punere în aplicare (UE) nr. 447/2014 trebuie modificat în consecință.

                     (8)

                     Măsurile prevăzute în prezentul regulament sunt conforme cu avizul comitetului IPA II instituit prin Regulamentul (UE) nr. 231/2014,

               ADOPTĂ PREZENTUL REGULAMENT:

            Articolul 1
            Regulamentul de punere în aplicare (UE) nr. 447/2014 se modifică după cum urmează:

                        1.

                        la articolul 28 se adaugă un nou alineat (2A):

                           „(2A)   Prin derogare de la alineatul (2), la cererea autorității de management, se poate aplica o rată de cofinanțare de 100 % pentru cheltuielile declarate în cererile de plată în cursul exercițiului financiar care începe la 1 iulie 2020 și se încheie la 30 iunie 2021 pentru una sau mai multe axe prioritare.
                           Cererile de modificare a ratei de cofinanțare se depun în conformitate cu procedura de modificare a programelor prevăzută la articolul 31 alineatul (5A) și trebuie însoțite de un program revizuit. Rata de cofinanțare de 100 % se aplică numai dacă modificarea relevantă a programului de cooperare este aprobată de Comisie înainte de a fi depusă cererea finală de plată intermediară în conformitate cu articolul 135 alineatul (2) din Regulamentul (UE) nr. 1303/2013.
                           În prima zi a exercițiului financiar care începe la 1 iulie 2021 și se încheie la 30 iunie 2022, rata de cofinanțare revine automat la nivelul înregistrat în ziua în care a fost prezentată Comisiei cererea de modificare a ratei de cofinanțare la care se face referire în al doilea paragraf.”;

                        2.

                        la articolul 31 se adaugă un nou alineat (5A):

                           „(5A)   Prin derogare de la alineatul (5), pentru programele de cooperare transfrontalieră prevăzute la articolul 27 litera (a), autoritatea de management poate transfera în cursul perioadei de programare, începând cu 1 februarie 2020, o sumă de până la 8 % din alocarea aferentă unei priorități și nu mai mult de 4 % din bugetul programului către o altă prioritate a aceluiași program. Aceste transferuri nu afectează anii precedenți.
                           Aceste transferuri sunt considerate a fi nesubstanțiale și nu necesită o decizie de modificare a programului din partea Comisiei. Cu toate acestea, transferurile trebuie să respecte toate cerințele de reglementare și să fie aprobate în prealabil de comitetul mixt de monitorizare. Statul membru transmite Comisiei planul de finanțare revizuit.
                           Alineatele (2) și (3) nu se aplică modificărilor aduse programelor în temeiul prezentului alineat.”

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 26 iunie 2020.

                  Pentru Comisie

                  Președintele

               Ursula VON DER LEYEN

            (1)  JO L 77, 15.3.2014, p. 11.

            (2)  Regulamentul de punere în aplicare (UE) nr. 447/2014 al Comisiei din 2 mai 2014 privind normele specifice de punere în aplicare a Regulamentului (UE) nr. 231/2014 al Parlamentului European și al Consiliului de instituire a unui instrument de asistență pentru preaderare (IPA II) (JO L 132, 3.5.2014, p. 32).

            (3)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).

            (4)  Regulamentul (UE) nr. 1299/2013 al Parlamentului European și al Consiliului din 17 decembrie 2013 privind dispoziții specifice pentru sprijinul din partea Fondului european de dezvoltare regională pentru obiectivul de cooperare teritorială europeană (JO L 347, 20.12.2013, p. 259).

            (5)  Regulamentul (UE) 2020/460 al Parlamentului European și al Consiliului din 30 martie 2020 de modificare a Regulamentelor (UE) nr. 1301/2013, (UE) nr. 1303/2013 și (UE) nr. 508/2014 în ceea ce privește anumite măsuri specifice menite să mobilizeze investiții în sistemele de sănătate ale statelor membre și în alte sectoare ale economiilor acestora ca reacție la epidemia de COVID-19 (Inițiativa pentru investiții ca reacție la coronavirus) (JO L 99, 31.3.2020, p. 5)

            (6)  Regulamentul (UE) 2020/558 al Parlamentului European și al Consiliului din 23 aprilie 2020 de modificare a Regulamentului (UE) nr. 1303/2013 și a Regulamentului (UE) nr. 1301/2013 în ceea ce privește măsuri specifice de asigurare a unei flexibilități excepționale pentru utilizarea fondurilor structurale și de investiții europene ca reacție la epidemia de COVID-19, (JO L 130, 24.4.2020, p. 1).


title: Regulamentul de punere în aplicare (UE) 2020/892 al Comisiei din 29 iunie 2020 privind nereînnoirea aprobării substanței active beta-ciflutrin, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE)

text:
                  30.6.2020

                  RO

                  Jurnalul Oficial al Uniunii Europene

                  L 206/5

         REGULAMENTUL DE PUNERE ÎN APLICARE (UE) 2020/892 AL COMISIEI
         din 29 iunie 2020
         privind nereînnoirea aprobării substanței active beta-ciflutrin, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 20 alineatul (1) și articolul 78 alineatul (2),
         întrucât:

                     (1)

                     Prin Directiva 2003/31/CE a Comisiei (2) s-a inclus beta-ciflutrinul ca substanță activă în anexa I la Directiva 91/414/CEE a Consiliului (3).

                     (2)

                     Substanțele active incluse în anexa I la Directiva 91/414/CEE sunt considerate aprobate în temeiul Regulamentului (CE) nr. 1107/2009 și sunt incluse în partea A a anexei la Regulamentul de punere în aplicare (UE) nr. 540/2011 al Comisiei (4).

                     (3)

                     Aprobarea substanței active beta-ciflutrin, în condițiile menționate în partea A din anexa la Regulamentul de punere în aplicare (UE) nr. 540/2011, expiră la 31 octombrie 2020.

                     (4)

                     O cerere vizând reînnoirea aprobării substanței active beta-ciflutrin a fost transmisă în conformitate cu articolul 1 din Regulamentul de punere în aplicare (UE) nr. 844/2012 al Comisiei (5) în termenul prevăzut la articolul respectiv.

                     (5)

                     Solicitanții au depus dosarele suplimentare necesare în conformitate cu articolul 6 din Regulamentul de punere în aplicare (UE) nr. 844/2012. Statul membru raportor a constatat că cererea era completă.

                     (6)

                     Statul membru raportor, în colaborare cu statul membru coraportor, a întocmit un raport de evaluare a reînnoirii aprobării, pe care l-a transmis, la 8 martie 2017, Autorității Europene pentru Siguranța Alimentară (denumită în continuare „autoritatea”) și Comisiei.

                     (7)

                     Autoritatea a comunicat solicitantului și statelor membre raportul de evaluare a reînnoirii, în vederea formulării de observații, și a transmis Comisiei observațiile primite. De asemenea, autoritatea a pus dosarul rezumativ suplimentar la dispoziția publicului.

                     (8)

                     La 9 august 2018, autoritatea a comunicat Comisiei concluzia sa (6) cu privire la posibilitatea ca substanța betaciflutrin să îndeplinească criteriile de aprobare prevăzute la articolul 4 din Regulamentul (CE) nr. 1107/2009.

                     (9)

                     Autoritatea a identificat unele motive de îngrijorare. În special, autoritatea a identificat un risc inacceptabil pentru lucrătorii care încarcă și plantează semințele de sfeclă de zahăr tratate cu beta-ciflutrin. În plus, în cazul aplicațiilor de beta-ciflutrin pe cartofi și grâu, autoritatea a identificat un risc ridicat pentru locuitorii din zonele respective, pentru artropodele nevizate și pentru organismele acvatice. În plus, în cazul utilizării pentru tomate în sere (permanente și nepermanente), autoritatea a identificat un risc inacceptabil pentru operatori și lucrători și, în cazurile de utilizare pe tomate în sere nepermanente, pentru artropodele nevizate. În plus, evaluarea riscurilor pentru consumatori nu a putut fi finalizată pe baza datelor disponibile.

                     (10)

                     Comisia a invitat solicitanții să își prezinte observațiile privind concluzia autorității. În plus, în conformitate cu articolul 14 alineatul (1) al treilea paragraf din Regulamentul de punere în aplicare (UE) nr. 844/2012, Comisia a invitat solicitanții să prezinte observații privind raportul de reînnoire. Solicitanții și-au prezentat observațiile, care au fost examinate cu atenție.

                     (11)

                     Cu toate acestea, în pofida argumentelor prezentate de solicitanți, preocupările legate de substanța activă în cauză nu au putut fi eliminate.

                     (12)

                     În consecință, nu s-a putut stabili, cu privire la una sau mai multe utilizări reprezentative ale cel puțin unui produs de protecție a plantelor, îndeplinirea criteriilor de aprobare prevăzute la articolul 4 din Regulamentul (CE) nr. 1107/2009. Prin urmare, este oportun să nu se reînnoiască aprobarea substanței active beta-ciflutrin, în conformitate cu articolul 20 alineatul (1) litera (b) din regulamentul menționat.

                     (13)

                     Prin urmare, Regulamentul de punere în aplicare (UE) nr. 540/2011 trebuie modificat în consecință.

                     (14)

                     Statelor membre ar trebui să li se acorde suficient timp pentru a retrage autorizațiile pentru produsele de protecție a plantelor care conțin beta-ciflutrin.

                     (15)

                     În ceea ce privește produsele de protecție a plantelor care conțin beta-ciflutrin, în cazul în care statele membre acordă o perioadă de grație în conformitate cu articolul 46 din Regulamentul (CE) nr. 1107/2009, perioada respectivă nu ar trebui să depășească 12 luni de la data de intrare în vigoare a prezentului regulament.

                     (16)

                     Regulamentul de punere în aplicare (UE) 2019/1589 al Comisiei (7) a prelungit perioada de aprobare a substanței tiacloprid până la 31 octombrie 2020, pentru a se permite ca procesul de reînnoire a aprobării să fie finalizat înainte de expirarea perioadei de aprobare a substanței respective. Cu toate acestea, având în vedere faptul că a fost luată o decizie de nereînnoire a aprobării înainte de expirarea acestei perioade de aprobare prelungite, prezentul regulament ar trebui să se aplice cât mai curând posibil.

                     (17)

                     Prezentul regulament nu împiedică transmiterea unei noi cereri pentru aprobarea substanței beta-ciflutrin în temeiul articolului 7 din Regulamentul (CE) nr. 1107/2009.

                     (18)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Nereînnoirea aprobării substanței active
            Nu se reînnoiește aprobarea substanței active beta-ciflutrin.

            Articolul 2
            Modificarea Regulamentului de punere în aplicare (UE) nr. 540/2011
            În partea A a anexei la Regulamentul de punere în aplicare (UE) nr. 540/2011, rândul 48, referitor la betaciflutrin, se elimină.

            Articolul 3
            Măsuri tranzitorii
            Statele membre retrag autorizațiile acordate produselor de protecție a plantelor care conțin beta-ciflutrin ca substanță activă până cel târziu la 20 ianuarie 2021.

            Articolul 4
            Perioadă de grație
            Orice perioadă de grație acordată de statele membre în conformitate cu articolul 46 din Regulamentul (CE) nr. 1107/2009 expiră cel târziu la 20 iulie 2021.

            Articolul 5
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 29 iunie 2020.

                  Pentru Comisie

                  Președintele

               Ursula VON DER LEYEN

            (1)  JO L 309, 24.11.2009, p. 1.

            (2)  Directiva 2003/31/CE a Comisiei din 11 aprilie 2003 de modificare a Directivei 91/414/CEE a Consiliului în vederea includerii substanțelor active 2,4-DB, beta-ciflutrin, ciflutrin, iprodion, linuron, hidrazidă maleică și pendimetalin (JO L 101, 23.4.2003, p. 3).

            (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

            (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

            (6)  EFSA (Autoritatea Europeană pentru Siguranța Alimentară), 2018. Conclusion on the peer review of the pesticide risk assessment of the active substance beta-cyfluthrin (Concluzie a evaluării inter pares a riscului utilizării ca pesticid a substanței active beta-ciflutrin), EFSA Journal 2018;16(9):5405.

            (7)  Regulamentul de punere în aplicare (UE) 2019/1589 al Comisiei din 26 septembrie 2019 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active amidosulfuron, beta-ciflutrin, bifenox, clorotoluron, clofentezin, clomazon, cipermetrin, daminozid, deltametrin, dicamba, difenoconazol, diflubenzuron, diflufenican, fenoxaprop-P, fenpropidin, fludioxonil, flufenacet, fostiazat, indoxacarb, lenacil, MCPA, MCPB, nicosulfuron, picloram, prosulfocarb, piriproxifen, tiofanat-metil, triflusulfuron și tritosulfuron (JO L 248, 27.9.2019, p. 24).